Keywords

Summary



Keywords

1. Ribištvo – Skupna strukturna politika – Skupnostna ureditev ribolovnih dovoljenj

(uredbi Sveta št. 3690/93, člen 5, in št. 3699/93, člen 8)

2. Tožba zaradi neizpolnitve obveznosti – Predhodni postopek – Obveznost države članice, da navaja vse razloge obrambe – Neobstoj

(člen 226 ES)

3. Ribištvo – Skupna strukturna politika – Skupnostna ureditev ribolovnih dovoljenj

(uredbi Sveta št. 3690/93, člen 5, in št. 3699/93, člen 8)

Summary

1. Pojem „ukrep trajne ukinitve“ ribolovne dejavnosti plovila ni opredeljen niti v členu 5 Uredbe št. 3690/93 o ustanovitvi sistema Skupnosti, ki določa predpise za osnovne podatke, ki jih morajo vsebovati ribolovna dovoljenja, niti v vsej tej direktivi. Je pa opredeljen v Uredbi št. 3699/93 o merilih in ureditvah glede strukturne pomoči Skupnosti v sektorju ribištva in ribogojstva ter predelavi in trženju njegovih proizvodov, še natančneje, v njenem členu 8(2), ki je določba, na podlagi katere lahko ukrepi trajne ukinitve ribolovnih dejavnosti plovil med drugim obsega trajni prenos plovila v tretjo državo, če zaradi tega prenosa ni verjetno, da bo prišlo do kršenja mednarodnega prava ter kršenja ohranjanja in upravljanja ribolovnih virov.

Čeprav je namen teh dveh uredb različen, ni mogoče sklepati, da je ta opredelitev omejena izključno na Uredbo št. 3699/93 in da te opredelitve ni mogoče uporabiti v okviru drugih instrumentov sekundarne zakonodaje, ki ureja ribiško politiko. Poleg tega je bila Uredba št. 3699/93, ki opredeljuje ta pojem, sprejeta po Uredbi št. 3690/93, tako da je zakonodajalec Skupnosti ob popolnem poznavanju problematike izbral enak izraz, kakršen je bil že v Uredbi št. 3690/93.

Zato nič ne nasprotuje temu, da se ta opredelitev lahko uporabi v okviru izvajanja člena 5 Uredbe št. 3690/93 v zvezi z začasnim ali trajnim odvzemom ribolovnih dovoljenj.

(Glej točke 34 in od 36 do38.)

2. Pravilnost predhodnega postopka pomeni bistveno jamstvo, ki ga želi zagotavljati Pogodba, ne le za varstvo pravic zadevnih držav članic, temveč tudi za to, da se zagotovi, da bo v morebitnem sodnem postopku predmet spora jasno opredeljen. Tako se ima država članica, ko je enkrat predmet spora opredeljen, pravico sklicevati na vse razloge, ki so ji na voljo, da si zagotovi obrambo. Sicer pa nobeno postopkovno pravilo ne zavezuje zadevne države članice, da že v fazi predhodnega postopka predloži vse trditve svoje obrambe v okviru tožbe na podlagi člena 226 ES.

(Glej točko 49.)

3. Iz člena 5 Uredbe št. 3690/93 o ustanovitvi sistema Skupnosti, ki določa predpise za osnovne podatke, ki jih morajo vsebovati ribolovna dovoljenja, ne izhaja, da se mora država članica pri izdaji novih ribolovnih dovoljenj ob trajnem prenosu plovil v tretjo državo vzdržati uporabe ribolovnih zmogljivosti, ki so se s tem prenosom sprostile. Besedilo tega člena samo po sebi namreč tega ne prepoveduje, saj ta člen predvideva le obveznost države članice, pod katere zastavo plujejo, da plovilom, za katera velja ukrep trajne ukinitve, odvzamejo ribolovna dovoljenja, ki se nanje navezujejo.

Člen 8 Uredbe št. 3699/93 o merilih in ureditvah glede strukturne pomoči Skupnosti v sektorju ribištva in ribogojstva ter predelavi in trženju njegovih proizvodov pa zlasti predvideva, kaj lahko obsegajo ukrepi trajne ukinitve ribolovnih dejavnosti plovil, in nalaga, da se izbrisana plovila izločijo iz ribolova v vodah Skupnosti. Iz te določbe kljub temu ne izhaja, da se ribolovne zmogljivosti, ki so se s trajnim prenosom plovil v tretje države sprostile v nacionalnem registru ribolovnih plovil, ne bi mogle uporabiti za dodelitev novih ribolovnih dovoljenj.

(Glej točke od 50 do 52.)